Document ID: /roh_data/filtered/fineweb-2-filterrobots_roh.jsonl.gz/72330

#MultitalentWald: Ans mussai Voss talent dal guaud
Il guaud ha blers talents. El è spazi da recreaziun per nus umans e spazi da viver per animals e per plantas. El serva sco protecziun cunter privels da la natira e sco furnitur da la materia prima preziusa lain. Scuvri qua la diversitad dal guaud grischun.
Il guaud fa part da noss spazi da viver. Ins na sa strusch pli imaginar ina cuntrada senza guaud. Circa 30 pertschient da la surfatscha dal chantun Grischun è cuverta cun guaud. La surfatscha da guaud crescha ad in crescher, ils ultims 30 onns per en media 1400 hectaras per onn. Quai correspunda circa a 2000 plazzas da ballape mintga onn. Per che nus possian profitar er en l'avegnir dals avantatgs dal guaud, sto quel vegnir protegì, tgirà ed utilisà en moda persistenta. Questa incumbensa n'è betg facila, perquai ch'i ston vegnir resguardads differents basegns e coordinadas ina cun l'autra las pretensiuns multifaras. La funcziun la pli impurtanta dal guaud grischun è la protecziun cunter privels da la natira. Pervia da quai ha il guaud da protecziun, che cumpiglia circa 61 pertschient da la surfatscha da guaud dal Grischun, ina impurtanza speziala. Co ch'i va actualmain al guaud grischun, mussa il rapport davart la persistenza ch'è vegnì publitgà il zercladur 2018.
Waldi infurmescha davart il guaud
Mo tgi ch'enconuscha il guaud e tgi ch'è conscient da quest sistem ecologic cumplex e varià, vesa la vaira valur da mintga singul bostg. Pervia da quai avain nus prendì en mira d'infurmar la populaziun grischuna en moda ligera e tuttina infurmativa davart ils differents talents dal guaud. Questa incumbensa surpiglia il stgilat Waldi per nus. Waldi sez viva en il guaud ed enconuscha fitg bain tut las abitantas ed ils abitants dal guaud sco er tut ils chantuns da quel, er ils pli secrets. Waldi vegnis Vus a vesair il proxim temp en differents lieus: sin la pagina d'internet www.multitalentwald.ch, sin ina charta da guaud che Vus pudais duvrar per far in viadi d'exploraziun, e dapertut, nua ch'i dat da rapportar chaussas interessantas davart il guaud.